ครม.ปลดล็อกใช้อนุญาโตฯ ลุยถนนญี่ปุ่น
ครม.ปลดล็อกเงื่อนไข เปิดทางญี่ปุ่นสร้างถนนยกระดับเชื่อมฐานการผลิตนักลงทุนญี่ปุ่นในพื้นที่ จ.พระนครศรีอยุธยาปทุมธานี
16 ม.ค. 2556

ครม.ปลดล็อกเงื่อนไข เปิดทางญี่ปุ่นสร้างถนนยกระดับเชื่อมฐานการผลิตนักลงทุนญี่ปุ่นในพื้นที่ จ.พระนครศรีอยุธยาปทุมธานี 
ที่ประชุมคณะรัฐมนตรี (ครม.) วันที่ 15 ม.ค.ที่ผ่านมา มีมติอนุมัติให้ใช้วิธีอนุญาโตตุลาการในการระงับข้อพิพาทในสัญญาจ้างก่อสร้างและข้อตกลงจ้างที่ปรึกษาควบคุมงานก่อสร้างโครงการบูรณะทางหลวงพิเศษระหว่างเมืองหมายเลข 9 ถนนวงแหวนรอบนอก (ด้านตะวันออก) ซึ่งรัฐบาลญี่ปุ่นจ่ายเงินให้เปล่าแก่รัฐบาลไทยเพื่อก่อสร้างโครงการนี้ 2,176 ล้านบาท 
นายภักดีหาญส์ หิมะทองคำ รองโฆษกประจำสำนักนายกรัฐมนตรี ระบุว่า โครงการบูรณะทางหลวงพิเศษระหว่างเมืองเส้นดังกล่าว เป็นการยกระดับทางหลวงช่วงบางปะอินบางพลี ช่วงด่านธัญญะ อ.วังน้อย ระยะทาง 20 กิโลเมตรให้สูงขึ้น เพื่อใช้เป็นเส้นทางขนส่งสินค้าและวัตถุดิบของผู้ประกอบการในนิคมอุตสาหกรรมที่ตั้งอยู่ในพื้นที่ จ.พระนครศรีอยุธยา และปทุมธานี ซึ่งเป็นแหล่งลงทุนของนักลงทุนญี่ปุ่น 
“อุทกภัยปี 2554 สร้างความเสียหายทางเศรษฐกิจอย่างมาก รัฐบาลญี่ปุ่นได้ส่งองค์การความร่วมมือระหว่างประเทศของญี่ปุ่น หรือไจกา มาเจรจากับกรมทางหลวงเพื่อให้ความช่วยเหลือในการฟื้นฟูถนน โดยเฉพาะถนนหลวงที่เชื่อมกับนิคมอุตสาหกรรมใน จ.พระนครศรีอยุธยา และปทุมธานี เพื่อให้มีเส้นทางขนส่งวัตถุดิบและสินค้าอย่างน้อย 1 เส้นทาง หากเกิดน้ำท่วมในอนาคต” นายภักดีหาญส์ กล่าว
ทั้งนี้ เรื่องดังกล่าวไม่จำเป็นต้องนำเข้าสู่การพิจารณาของรัฐสภา
แหล่งข่าวเปิดเผยว่า มติดังกล่าวเกิดขึ้นเพื่อรับกับการเดินทางมาเยือนไทยของนายกรัฐมนตรีญี่ปุ่น